ตลาดหุ้นเวียดนาม มีความน่าสนใจอย่างไรบ้างโดยสังเขป
‘ตลาดหุ้นเวียดนาม’ เป็นอีกหนึ่งตลาดหลักทรัพย์ที่มีความน่าสนใจและกำลังเป็นที่จับตามองของนักลงทุนทั่วโลก โดยมีแนวโน้มที่เม็ดเงินลงทุนจากต่างประเทศจะไหลเข้าสู่ตลาดหุ้นเวียดนามเพิ่มขึ้นเรื่อย ๆ ในอนาคตจากการเติบโตทางเศรษฐกิจของเวียดนามที่แข็งแกร่งอย่างต่อเนื่อง
 
ตลาดหุ้นเวียดนามมี 2 แห่ง คือ ตลาดหลักทรัพย์นครโฮจิมินห์ (Ho Chi Minh Stock Exchange: HOSE) และตลาดหลักทรัพย์ฮานอย (Hanoi Stock Exchange: HNX) มาทำความรู้จักแต่ละตลาดไปพร้อมกันเลย


1. ตลาดหลักทรัพย์นครโฮจิมินห์ (Ho Chi Minh City Stock Exchange: HOSE)
ตลาดหลักทรัพย์นครโฮจิมินห์ (Ho Chi Minh City Stock Exchange: HOSE) เดิมชื่อ HCM Securities Trading Center ก่อตั้งขึ้นในปี 1998 ตั้งอยู่ในนครโฮจิมินห์ ประเทศเวียดนาม เป็นศูนย์กลางซื้อขายหลักทรัพย์แห่งแรกและแห่งใหญ่ที่สุดในเวียดนาม เปิดทำการอย่างเป็นทางการในวันที่ 20 กรกฎาคม 2000 และมีการซื้อขายครั้งแรกเมื่อวันที่ 28 กรกฎาคม 2000 ปัจจุบันมีหุ้นจดทะเบียนในตลาดหลักทรัพย์นครโฮจิมินห์กว่า 402 ตัว นอกจากนี้ยังมี พันธบัตร กองทุน ETF และ Covered Warrant (CW) ซึ่งเป็นหลักทรัพย์ที่เปิดให้ซื้อขายในตลาดหลักทรัพย์นครโฮจิมินห์อีก 192 ตัว (ข้อมูล ณ วันที่ 28 ก.ย. 2565)

ตลาดหลักทรัพย์นครโฮจิมินห์ เปิดให้ทำการซื้อขายตั้งแต่วันจันทร์ถึงวันศุกร์ (ยกเว้นวันหยุดนักขัตฤกษ์) เวลา 09:00-15:00 น. และพักการซื้อขายเวลา 11:30-13:00 น. โดยใช้สกุลเงินดอง (Vietnamese Dong: VND) ในการซื้อขายแลกเปลี่ยนหลักทรัพย์ และมีการกำหนดราคาเสนอซื้อขายหลักทรัพย์สูงสุด (Ceiling) และต่ำสุด (Floor) ในแต่ละวันเปลี่ยนแปลงได้ไม่เกิน 7% ของราคาปิดในวันทำการก่อนหน้า กรณีเป็นหลักทรัพย์ที่ซื้อขายวันแรกกำหนดให้ราคาเปลี่ยนแปลงได้ไม่เกิน 20% ของราคา IPO


2. ตลาดหลักทรัพย์ฮานอย (Hanoi Stock Exchange: HNX)
ตลาดหลักทรัพย์ฮานอย (Hanoi Stock Exchange: HNX) เดิมชื่อ Hanoi Securities Trading Center (Hanoi STC) ก่อตั้งขึ้นในปี 2005 ตั้งอยู่ในกรุงฮานอย ประเทศเวียดนาม เป็นศูนย์กลางซื้อขายหลักทรัพย์แห่งที่สองในเวียดนามต่อจากตลาดหลักทรัพย์นครโฮจิมินห์ (HOSE) และอยู่ภายใต้การดูแลของกระทรวงการคลังเวียดนาม ปัจจุบันมีหุ้นที่จดทะเบียนในตลาดหลักทรัพย์ฮานอย 341 ตัว (ข้อมูล ณ วันที่ 28 ก.ย. 2565)

ตลาดหลักทรัพย์ฮานอยเปิดให้ทำการซื้อขายตั้งแต่วันจันทร์ถึงวันศุกร์ (ยกเว้นวันหยุดนักขัตฤกษ์) เวลา 09:00-15:00 น. และพักการซื้อขายเวลา 11:30-13:00 น. โดยซื้อขายแลกเปลี่ยนหลักทรัพย์เป็นสกุลเงินดอง (Vietnamese Dong: VND) เช่นเดียวกับตลาดหลักทรัพย์นครโฮจิมินห์ มีการกำหนดราคาเสนอซื้อขายหลักทรัพย์สูงสุด (Ceiling) และต่ำสุด (Floor) ในแต่ละวันเปลี่ยนแปลงได้ไม่เกิน 10% ของราคาปิดในวันทำการก่อนหน้า กรณีเป็นหลักทรัพย์ที่ซื้อขายวันแรกกำหนดให้ราคาเปลี่ยนแปลงได้ไม่เกิน 30% ของราคา IPO
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน,ความรู้ทางการเงิน